
ΚΑΤΩ ΤΑ ΧΕΡΙΑ ΑΠΟ ΤΙΣ ΣΥΝΑΔΕΛΦΙΣΣΕΣ ΤΟY 3ου Δ.Σ. ΡΑΦΗΝΑΣ ΔΕΝ ΘΑ ΠΕΡΑΣΕΙ Η ΒΙΟΜΗΧΑΝΙΑ ΤΩΝ “ΔΥΝΗΤΙΚΩΝ ΑΡΓΙΩΝ”

ΚΑΤΩ ΤΑ ΧΕΡΙΑ ΑΠΟ ΤΙΣ ΣΥΝΑΔΕΛΦΙΣΣΕΣ ΤΟY 3ου Δ.Σ. ΡΑΦΗΝΑΣ
ΔΕΝ ΘΑ ΠΕΡΑΣΕΙ Η ΒΙΟΜΗΧΑΝΙΑ ΤΩΝ “ΔΥΝΗΤΙΚΩΝ ΑΡΓΙΩΝ”
Καταγγέλουμε  με τον πλέον κατηγορηματικό τρόπο την πρωτοφανή και αυταρχική δίωξη των μελών του ΣΕΠΕ «Κ.Σωτηρίου», εκπαιδευτικών, του 3ου Δημοτικού Σχολείου Ραφήνας.

Οι συναδέλφισσες παραπέμπονται στο Πειθαρχικό Συμβούλιο την Παρασκευή 4 Σεπτέμβρη με το ερώτημα της «δυνητικής αργίας», επειδή έπραξαν το αυτονόητο παιδαγωγικό τους καθήκον, υπερασπίστηκαν το δικαίωμα των μαθητών τους στη μόρφωση και διαμαρτυρήθηκαν για τις αντιεκπαιδευτικές συγχωνεύσεις τμημάτων και το στοίβαγμα των μαθητών τους, που έγιναν στο σχολείο τους ενώ είχε ξεκινήσει η σχολική χρονιά.

Η απόφαση της διοίκησης και του Υπουργείου να σύρουν τις συναδέλφισσες στο Πειθαρχικό με το ερώτημα της “δυνητικής αργίας” αποτελεί μια άθλια μεθόδευση οικονομικής, επαγγελματικής και ηθικής εξόντωσης. Αποδεικνύεται περίτρανα αυτό που λέγαμε πριν ένα χρόνο στα τέλη Αυγούστου όταν ψηφιζόταν στη Βουλή το νέο πειθαρχικό δίκαιο των Δ.Υ., ότι δεν είναι ένα κανονιστικό πλαίσιο αλλά  ένα όπλο μαζικής τρομοκράτησης που επιστρατεύουν το ΥΠΑΙΘΑ και η κυβέρνηση, προκειμένου να επιβάλλουν σιγή νεκροταφείου στα σχολεία και να τσακίσει κάθε εστία αντίστασης απέναντι στον σχεδιασμό  της για παραπέρα εμπορευματοποίηση και κατηγοριοποίηση των σχολείων, απέναντι στις περικοπές και συγχωνεύσεις τμημάτων και σχολείων. Άλλωστε είναι γνωστό πλέον ότι τα λεφτά για την παιδεία και την υγεία αποδίδονται στην ενίσχυση της πολεμικής οικονομίας.

Η επιβολή του καθεστώτος της δυνητικής αργίας —που στερεί βίαια από τον εκπαιδευτικό τη δουλειά του και το ψωμί της οικογένειάς του πριν καν δικαστεί— συνιστά ευθεία παραβίαση του τεκμηρίου της αθωότητας και θυμίζει μαύρες εποχές. Θέλουν να εξοντώσουν τις συναδέλφισσες παραδειγματικά για να φοβηθούν οι υπόλοιποι. Δεν θα τους περάσει!

Το εκπαιδευτικό κίνημα έχει αποδείξει ότι δεν σκύβει το κεφάλι. Η τρομοκρατία της αξιολόγησης, των συγχωνεύσεων και των πειθαρχικών διώξεων θα σπάσει πάνω στο τείχος της αλληλεγγύης μας. Αυτή είναι η λύση, όπως αποδείχθηκε και από τις πρώτες απαλλακτικές αποφάσεις για τους διωκόμενους συναδέλφους μας που υπερασπίζονται όπως και όλος ο κλάδος μας το τι και με ποιον τρόπο μαθαίνουν τα παιδιά μας στο σχολείο, για την παιδαγωγική υπόσταση των εκπαιδευτικών, για το δικαίωμα στην απεργία και τη διεκδίκηση.

Απαιτούμε εδώ και τώρα:
· Να σταματήσουν αμέσως όλες οι πειθαρχικές διώξεις των εκπαιδευτικών στο 3ο ΔΣ Ραφήνας

· Να αποσυρθεί άμεσα το απαράδεκτο ερώτημα για θέση σε «δυνητική αργία».

· Να σταματήσει η βιομηχανία διώξεων, ο αυταρχισμός και οι απειλές της διοίκησης ενάντια στους μαχόμενους εκπαιδευτικούς.

Απαντάμε μαζικά – Στον αυταρχισμό αντιτάσσουμε την αλληλεγγύη!

Η ΤΡΟΜΟΚΡΑΤΙΑ ΔΕΝ ΘΑ ΠΕΡΑΣΕΙ – ΟΙ ΔΙΩΞΕΙΣ ΘΑ ΜΕΙΝΟΥΝ ΣΤΑ ΧΑΡΤΙΑ!
